《癸卯豫章贡闱酬赠教授张安叔》
宋代·曾丰

吾与子所居，相去二百里。
建昌吾之邻，其实同郡耳。
已久闻姓名，不专为科第。
论心虽所共，举足若相避。
只今缘檄来，车柄初各指。
去矣信所之，偶然集于此。
相闻始相逢，同调更同事。
谈谐出肺肝，议论到骨髓。
首遗垂盖篇，至以马班比。
爱我岂不深，恐非切磋意。
麻姑山气偏，土物半仙剂。
枸杞杂黄精，犹未穷厥美。
清淑之所钟，一代文章士。
翘翘南丰曾，挺挺江旴李。
岂独华江西，往往国之瑞。
谁共继此公，或者属吾子。
更倾胸次高，莫道华端是。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。